Nv iſt mir al der můt geringe
Nv iſt mir al der můt geringe·
ſit mich grůſt· ir múndelin·
ach das mag mir froͤide bꝛingen·
koͤnt ich nach dem willē min·
an ime mich gerechen·
ſecht ſo wer ich froͤiden rich·
das ſtet als es welle ſpꝛechē·
ia trutz wer tar kúſſen mich

Got die trútelichten kroͤne
das ir niem̾ leit geſchehe·
ich lob an ir froͤmde ſchoͤne·
der můs ich ir iem̾ iehen·
ein múndel alſe freche
ſach ich nie ſo ſúuerlich
das ſtet alsam es ſpreche·
ia trutz wer tar kúſſen mich·

Zart lip la mich dich erbarmen·
mache mich noch ſoꝛgen vri·
muͤſt ich noch mit blancken armen·
froͤilich vmbevangē ſi·
gar von gůtem wibe·
ſo wer ich in froͤiden gantz·
ſwie vil ich das an ſi getribe·
ſo ſis doch der ſchoͤne glantz·

Deutsche Philologie
Deutschland
14. Jahrhundert
Mittelhochdeutsch
Versdichtung
Codex Manesse